
Javaslat:

A TANÁCS RENDELETE

az 1979. évi csatlakozási okmány 43. cikkének a 3033/80/EGK és a 3035/80/EGK rendelet hatálya alá tartozó árukra alkalmazandó kereskedelmi rendszer tekintetében történő végrehajtásáról szóló 3448/80/EGK rendelet hatályon kívül helyezéséről 

INDOKOLÁS

Az utóbbi évtizedekben elfogadott jogszabályok közül többnek már nincs joghatása, de még mindig hatályos. Ezek a jogszabályok elavulttá váltak ideiglenes jellegük miatt, vagy azért, mert tartalmukat átvették későbbi jogszabályok. Az új tagállamok csatlakozását követően elavulttá vált több olyan intézkedés, amely a szóban forgó tagállamok csatlakozásához kapcsolódik. Az Európai Parlament, a Tanács és a Bizottság a jobb jogalkotásról szóló intézményközi megállapodásban egyetértett annak szükségességében, hogy az uniós jogot aktualizálni és tömöríteni kell a már nem alkalmazandó jogi aktusok hatályon kívül helyezésével
. A joghatással már nem bíró jogi aktusokat az uniós jog átláthatóságának és a jogbiztonság fokozásának érdekében helyénvaló eltávolítani az uniós vívmányokból. 

A Bizottság több olyan programot is végrehajtott már, amelyek során elavult jogszabályokat távolított el a közösségi vívmányokból, főként a vonatkozó bizottsági jogi aktusok elavulttá nyilvánításával. A Bizottság nemrég mintegy 250 mezőgazdasági tárgyú jogi aktust nyilvánított elavulttá, és hamarosan sor kerül további mezőgazdasági tárgyú jogi aktusok, valamint a feldolgozott mezőgazdasági termékek kereskedelmére vonatkozó jogi aktusok közül körülbelül 60 elavulttá nyilvánítására
. 
A Bizottság azonosított egy olyan tanácsi jogi aktust a mezőgazdasági termékek feldolgozásával előállított áruk kereskedelmének területén, amely az 1979. évi csatlakozási okmány 43. cikkén alapul, és amelynek semmiféle gyakorlati hatása nincs, azonban formálisan még hatályban van. A Bizottság azonban nem rendelkezik hatáskörrel a Tanács által elfogadott jogi aktusok elavulttá nyilvánítására. A jogbiztonság érdekében ezért a Bizottság javasolja, hogy a Tanács helyezze hatályon kívül az e javaslatban szereplő jogszabályt. 

E javaslat a 3448/1980/EGK tanácsi rendelet hatályon kívül helyezésére vonatkozik, amely az 1979. évi csatlakozási okmány (Görögország csatlakozása az Európai Közösséghez) 43. cikkét hajtotta végre a Szerződés I. mellékletében nem szereplő feldolgozott mezőgazdasági termékekre alkalmazandó kereskedelmi rendszer tekintetében. A rendelet az ilyen, I. mellékletben nem szereplő áruk kereskedelmére vonatkozó átmeneti intézkedésekről rendelkezett a kilenctagú Közösség és Görögország között. Mivel Görögország már teljes jogú tag, e rendelet elavulttá vált, ezért hatályon kívül kell helyezni.

Ez a javaslat hasonló ahhoz a javaslathoz, amely a tervek szerint a szabályozási környezet egyszerűsítésére irányuló – a Bizottság 2009-re szóló jogalkotási és munkaprogramjának 2. mellékletét képező COM(2008) 712 dokumentum révén nemrégiben frissített – bizottsági stratégia végrehajtása keretében elfogadott gördülő jogszabály-egyszerűsítési program részeként, az elavulttá vált mezőgazdasági tárgyú jogi aktusokra vonatkozóan valósul meg.
Javaslat:

A TANÁCS RENDELETE 

az 1979. évi csatlakozási okmány 43. cikkének a 3033/80/EGK és a 3035/80/EGK rendelet hatálya alá tartozó árukra alkalmazandó kereskedelmi rendszer tekintetében történő végrehajtásáról szóló 3448/80/EGK rendelet hatályon kívül helyezéséről 

AZ EURÓPAI UNIÓ TANÁCSA,

tekintettel a 1979. évi csatlakozási okmányra és különösen annak 43. cikkére,

tekintettel az Európai Bizottság javaslatára,

mivel:

(1) Az uniós jog átláthatóságának javítása alapvetően fontos elemét képezi a jobb jogalkotási stratégiának, amelynek végrehajtása folyamatban van az uniós intézményekben. Ebben az összefüggésben az aktív szabályozásból helyénvaló eltávolítani azokat a jogszabályokat, amelyeknek már nincs tényleges joghatásuk.

(2) Az 1979. évi csatlakozási okmány 43. cikkének a 3033/80/EGK és a 3035/80/EGK rendelet hatálya alá tartozó árukra alkalmazandó kereskedelmi rendszer tekintetében történő végrehajtásáról szóló, 1980. december 22-i 3448/80/EGK tanácsi rendelet
 átmeneti intézkedésekről rendelkezett az I. mellékletben nem szereplő áruknak az Európai Közösség és Görögország közötti kereskedelmére vonatkozóan, az 1981. november 1. és 1982. július 31. közötti időszakra. Mivel Görögország már az Unió teljes jogú tagja, a rendelet tárgytalanná és így elavulttá vált, ezért el kell távolítani az aktív uniós vívmányokból.

(3) A jogbiztonság és az egyértelműség érdekében a 3448/80/EGK rendeletet hatályon kívül kell helyezni,

ELFOGADTA EZT A RENDELETET:

1. cikk

A 3448/1980/EGK rendelet hatályát veszti. 

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én. 


a Tanács részéről


az elnök

